b'\n_START_ARTICLE_\nJarno Levonen\n_START_SECTION_\nPelaajaura\n_START_PARAGRAPH_\nPienikokoinen Levonen on Porin \xc3\x84ssien kasvatti. H\xc3\xa4n pelasi yhdess\xc3\xa4 I-divisioonan ottelussa kaudella 1989\xe2\x80\x931990. Sittemmin Levonen palasi miesten peleihin kaudella 1991\xe2\x80\x931992, kun \xc3\x84ss\xc3\xa4t pelasivat SM-liigassa ja Levonen debytoi siell\xc3\xa4 my\xc3\xb6s. H\xc3\xa4n pelasi kauden l\xc3\xa4hinn\xc3\xa4 viel\xc3\xa4 A-nuorissa ja pelasi runkosarjassa kolme ottelua tehoin 0+2=2. Levonen pelasi my\xc3\xb6s viisi playoff-ottelua. Tulokaskaudella 1992\xe2\x80\x931993 h\xc3\xa4n pelasi 22 runkosarjan ottelua tehoin 2+2=4. Levonen voitti sek\xc3\xa4 kaudella 1991\xe2\x80\x931992 ett\xc3\xa4 1992\xe2\x80\x931993 A-nuorten SM-liigan pistep\xc3\xb6rssin. H\xc3\xa4n voitti molempina kausina my\xc3\xb6s A-nuorten pronssia._NEWLINE_Kausi 1993\xe2\x80\x931994 oli Levoselle ensimm\xc3\xa4inen kokonainen SM-liigassa. H\xc3\xa4n teki 43 ottelussa tehot 5+7=12. Levonen piipahti kauden aikana my\xc3\xb6s kahden ottelun lainalla Kokkolan Hermeksess\xc3\xa4, I-divisioonassa. Kaudella 1994\xe2\x80\x931995 h\xc3\xa4n pelasi \xc3\x84ssiss\xc3\xa4 vain nelj\xc3\xa4 ottelua, kunnes siirtyi Hermekseen pitemm\xc3\xa4ksi aikaa. Levonen siirtyi kesken kauden II-divisioonassa pelanneisiin Kotkan Titaaneihin, joita h\xc3\xa4n oli nostamassa I-divisioonaan._NEWLINE_Levonen palasi kaudeksi 1995\xe2\x80\x931996 SM-liigaan ja siirtyi Kalevan Pallon riveihin. 43 ottelussa syntyi tehot 2+4=6. Levosen paluu SM-liigaan j\xc3\xa4i yhden kauden mittaiseksi ja h\xc3\xa4n palasi kaudeksi 1996\xe2\x80\x931997 Titaaneihin. Levonen oli tehoilla 20+29=49 Titaanien paras pistemies ja I-divisioonan 11. paras pistemies. Titaanit kuitenkin putosivat takaisin II-divisioonaan kev\xc3\xa4\xc3\xa4ll\xc3\xa4 1997. Levonen pelasi Titaaneissa viel\xc3\xa4 kolme seuraavaa kautta. Vuodet 1997\xe2\x80\x931999 kuluivat II-divisioonassa ja kaudeksi 1999\xe2\x80\x932000 Titaanit nousivat I-divisioonan (vuodesta 2000 Mestis) ja II-divisioonan v\xc3\xa4lille perustettuun Suomi-sarjaan. II-divisioonakaudella 1997\xe2\x80\x931998 Levonen oli kovilla tehoilla 35+46=81 Titaanien toiseksi paras pistemies. H\xc3\xa4nen edell\xc3\xa4\xc3\xa4n oli vain per\xc3\xa4ti 88 pistett\xc3\xa4 iskenyt Jari Multanen. Seuraavalla kaudella Levonen oli Titaanien paras pistemies._NEWLINE_H\xc3\xa4n oli joukkueensa pistekunkku my\xc3\xb6s Suomi-sarjakaudella 1999\xe2\x80\x932000._NEWLINE_Kaudeksi 2000\xe2\x80\x932001 Levonen vaihtoi joukkuetta Suomi-sarjassa ja h\xc3\xa4n siirtyi Kajaanin Hokkiin. Levonen oli 53 pisteell\xc3\xa4\xc3\xa4n Hokin paras pistemies. H\xc3\xa4n oli sit\xc3\xa4 my\xc3\xb6s seuraavalla kaudella Levosen tehdess\xc3\xa4 79 pistett\xc3\xa4. Hokki voitti Suomi-sarjan mestaruuden kev\xc3\xa4\xc3\xa4ll\xc3\xa4 2002 ja nousi seuraavaksi kaudeksi Mestikseen. Levosen pelaajaura kuitenkin loppui nousukev\xc3\xa4\xc3\xa4seen.\n_START_SECTION_\nPelaajauran j\xc3\xa4lkeen\n_START_PARAGRAPH_\nNyky\xc3\xa4\xc3\xa4n Levonen toimii ohjaajana Harjavallan vastaanottokeskuksessa. Vuonna 2006 h\xc3\xa4n toimi my\xc3\xb6s \xc3\x84ssien A-nuorten p\xc3\xa4\xc3\xa4valmentajana.\n_START_SECTION_\nMuuta\n_START_PARAGRAPH_\nJarno Levonen oli toisen polven \xc3\x84ss\xc3\xa4-pelaaja, kun h\xc3\xa4nen is\xc3\xa4ns\xc3\xa4 Rauli Levonen edusti joukkuetta 1970-luvulla ja 1980-luvun alussa. Rauli kuoli syd\xc3\xa4nkohtaukseen joulukuussa 1981 Jarnon ollessa 9-vuotias._NEWLINE_Levosen is\xc3\xa4n serkku Jari toimii SM-liigatuomarina. Jari pelasi urallaan 459 SM-liigaottelua. My\xc3\xb6s Jarin veljet Jarkko ja Jyrki ovat pelanneet SM-liigassa._NEWLINE_Jarnon veli Toni pelasi \xc3\x84ssien A-junioreissa ja sen j\xc3\xa4lkeen kolme kautta II divisioonassa KiSan joukkueessa.'